När sy mer auso langsam uf Coober Pedy cho. Dr name vo dere schtadt isch us dr schprach vo de Yolngu abgleitet. "Kupa piti" bedütet "wysse ma im loch". Das dütet scho ufe houptykommenszweig vo däre ortschaft zmitzt im nüt hi: hie wird grabet wie blöd. D lüt sy uf dr suechi nach opale, dene wunderschöne eduschteine, wo i verschidene farbe funkle. Überau hets schiuder wo vor de gfahre dür d schächt warne. Mir hei üses zäut ohni s z wüsse es paar hundert meter vor em erschte söttige schiud ufgschteut... Coober Pedy deklariert sech säuber aus opauhouptschtadt vor wäut. Viu lüt (es söu d heufti vo dr bevöukerig sy) läbe i ungerirdische behusige, drum mini bezeichnig aus "U-schtadt". Die ungerirdische wohnige sy grabet worde, zum ar brüetende hitz vor summersunne und de froschtige nächt vom wüeschtewinter z entcho. Mir hei üses lager aber wie gäng oberirdisch ufgschlage.